NTU A DIAMBU WA FUKWA | AKWEYI TULENDA SOLOLWELA LUFIAULWISU?
Yeto Awonso Lufiaulwisu Tuvuidi o Mfunu
Nga osungamene lumbu kina wabua va ntoto vava wakala kingiana-ngiana? Nanga walwala mu koko yovo muna makungunu. Nga olenda sungamena una o ngudi aku kasadisila? Nanga wasukula e mput’aku yo tula yo nlongo. Nanga wadila, kansi e mvovo miandi mia ngemba ye nsimba ina kasimba yasadisa mu kala wavuvama. Muna kileke kiaku, wakala yo muntu wasadisanga vana vau.
Kansi o mambu masoba vava wakituka se mbuta. O mambu ma mpasi masakidi, owau se diampasi mu sadiswa. Diankenda mu vova vo, e mpasi za mbuta ke zilendi fokokela vana nkat’a ngudi andi ko. Yambula twavovela mambu mabwila wantu akaka.
Nga wamona kala e mpasi za katulwa mu salu? Juliana wavova vo vava kakatulwa mu salu wakendalala yo tokana kwayingi. Wakiyuvula vo, ‘Aweyi ilunga-lungila esi nzo ame?’ Se mvu miayingi nsadidi mu kompani diadi, ekuma bankatulwidi?’
Dilenda kala vo otokananga kwayingi mu kuma kia mpasi muna longo lwaku. Raquele wavova vo, “Mvu miole ye ndambu miviokele kala tuka yakala diame kangiambulwila. E zingu kiame kia nkenda, imonanga nga mono yazengwa o ntima mu tini yole. Imonanga e mpasi mu nitu, e ngindu zame mpe ke zivuvamanga ko. Diampasi kikilu kwa mono.”
Nanga kimbevo kiampasi oyelanga, kansi, ngeye kusasuki. Ezak’e ntangwa olenda kuyimwena nga una Yobi kamona, vava kanionga mu kuma kia mpasi zandi: ‘Mbembwele moyo ame; kizolele zinga diaka ko.’ (Yobi 7:16) I wau mpe kamona yakala dimosi dia mvu 80, una ye nkumbu a Luis, wavova vo, “Ezak’e ntangwa imonanga nga mono mfwa o mbazi.”
Nanga lufiaulwisu ovuidi o mfunu mu kuma kia lufwa lwa nkaz’aku yovo yiku kiaku. Roberto wavova vo, “Vava mwan’ame ayakala kafwa muna sumbula kia ndeki, kia kwikila dio ko. Diantwasila mpasi za ntima, e mpasi zina Nkand’a Nzambi ketezanesanga yo nsosolo utompola ntima.”—Luka 2:35.
Roberto, Luis, Raquele yo Juliana bafiaulwiswa muna mpasi zau zawonso. Basolola o Nsadisi ambote, i Nzambi a Mpungu-ngolo. Aweyi o Nzambi kefiaulwisilanga wantu? Nga olenda kufiaulwisa muna mpasi zaku e?
kon_Latn kmb_Latn kon_Latn kon_Latn kmb_Latn kon_Latn kon_Latn kon_Latn kon_Latn